PAGE  
2
ועדה משותפת חו"ב-חוקה לנושא פטור מטעמי הכרה דתית 
 26/02/2012 

הכנסת השמונה-עשרה 
נוסח לא מתוקן

 מושב רביעי
פרוטוקול מס' 3
 מישיבת ועדה משותפת חו"ב-חוקה לנושא פטור מטעמי הכרה דתית 
 יום ראשון, ג' באדר התשע"ב (26 בפברואר 2012), שעה 14:45
סדר היום:
דיון בבקשה לדון מחדש בהצעת חוק שירות ביטחון (תיקון מס' 19 והוראת שעה) (פטור מטעמי הכרה דתית), התש"ע-2010
נכחו:

חברי הוועדה: 
זאב אלקין – היו"ר

אורי מקלב

דוד רותם

מוזמנים: 
	רס"ן תימור פסו
	–
	היועץ המשפטי, הפרקליטות הצבאית, צה"ל

	עו"ד ישי יודקביץ
	–
	הלשכה המשפטית, משרד הביטחון

	עו"ד דין לבנה
	–
	משרד המשפטים


ייעוץ משפטי: 

עידו בן-יצחק
ראש תחום:
דפנה סידיס כהן
קצרנית פרלמנטרית:
חבר המתרגמים – אהובה שרון
דיון בבקשה לדון מחדש בהצעת חוק שירות ביטחון (תיקון מס' 19 והוראת שעה) (פטור מטעמי הכרה דתית), התש"ע-2010
 << יור >> היו"ר זאב אלקין: << יור >>   

אחר צהרים טובים. אני פותח את הישיבה הקצרה שלמעשה נאלצנו לקיים אותה מנסיבות טכניות. במהלך הכנת הנוסח, אחרי שכבר אישרנו, התברר שנושא אחד שהנחנו אותו כל הזמן, למעשה מנוסח בצורה שניתן להבין אותה  באופן שונה מכפי שהנחנו כאן בדיון בוועדה. אחרי התייעצות עם היועצת המשפטית – אמנם הסמכנו את הייעוץ המשפטי של משרד הביטחון יחד עם הייעוץ המשפטי של הוועדה להגיע לנוסח הסופי – החלטנו שזה חורג כבר מעבר להסמכה הזאת ולכן מבחינה טכנית נאלצנו לכנס את הוועדה ולהצביע כאן שוב על הנוסח.
עודכנתי על ידי מירי שהתיקון הזה מקובל על משרד הביטחון. זה גם הגיוני והיה ברור שלזאת הכוונה, אבל תוך כדי הקראת הנוסח לא שמו לזה לב ולא העירו ולכן חייבים לעשות זאת.

מדובר כאן על סעיף – לא אחזור על כל החוק אלא אתייחס רק לסעיף הזה – שבניסוח כרגע ייקרא סעיף 40ד(ב). 

אני צריך לעשות רביזיה?

עידו בן יצחק:
לא צריך רביזיה מאחר שזאת בקשה להבהרת נוסח.

היו"ר זאב אלקין:
בסדר. לא נעשה רביזיה אלא אני אקריא את הנוסח אותו אנחנו מבקשים לכתוב בגוף הטקסט.

(ב)
הוועדה תחליט בבקשה, בתוך שלושים ימים מיום שהומצאה למיועדת לשירות ביטחון הודעת הפוקד כאמור בסעיף קטן (א), לאחר שנתנה לצדדים הזדמנות לטעון את טענותיהם בפניה. הוועדה רשאית, מטעמים מיוחדים שיירשמו, להאריך את התקופה למתן החלטתה, לתקופה אחת נוספת בלבד שלא תעלה על שלושים ימים.

בנוסח הקודם היה כתוב מיום הגשת הבקשה לביטול הפטור וכמובן לא לכך הייתה הכוונה. כאן הארכנו דווקא לגבי מנגנון שצריך לוודא שהמיועדת קיבלה את הפנייה וברור שאפשר להתחיל את הספירה כמו בהרבה מקרים אחרים בחיים, מרגע שזה נמסר.

דוד רותם:
אתה יכול להסביר מה זה מטעמים מיוחדים שיירשמו? זה אחד הדברים הנוראיים ביותר שדיש בחוק הישראלי. 

היו"ר זאב אלקין:
הכוונה שהיא תצטרך לנמק למה היא נתנה.

דוד רותם:
מה זה טעמים מיוחדים שיירשמו? זה קיים במערכת המשפט לגבי כל מיני דברים, מטעמים מיוחדים שיירשמו. אחר כך השופט כותב מה הם הטעמים המיוחדים שיירשמו ומה הם הטעמים המיוחדים? זה היה יום ראשון שהיה א' בחשוון ולכן זה כך.
היו"ר זאב אלקין:
אתה יודע מה ההבדל בינינו. ראשית, זה נכון. שנית, מי שלקח על עצמו משימה לתקן את כל מערכת המשפט, זה אתה. קטונתי מלנסות לעשות את זה. אתה קיבלת את הכלים מטעם הכנסת לעשות את זה וקיבלת אותם מכל הכיוונים, גם בוועדת החוקה, גם בוועדה למינוי שופטים. תפקידי היה שתקבל את הכלים ומכאן ולהבא התיקון הוא עליך ולא עלי. אני עוסק כאן רק בעניין הקטן הזה שבנוסח ולכן אני לא רוצה לפתוח את כל הנוסח לדיון מאחר שכפי שאמרתי, הכינוס הזה בעיניי הוא טכני בלבד ובא רק לאשר את התיקון הקטן הזה כדי שנצא ידי חובה. שאלו אותי גם חברי כנסת, חברים אחרים בוועדה, מה הולך לקרות והתחייבתי להם שאני עוסק אך ורק בסוגיה הזאת. גם פרסמנו את זה כך והפנינו את תשומת לבם. לכן אני לא רוצה לפתוח נושאים אחרים, כי אז אני גם חוטא לחברים שבחרו לא להיות כאן כי ידעו שרק הנושא הזה עולה על סדר היום ואין להם שום בעיה עם התיקון הזה.

ברשותכם, לאחר ההסבר הזה, אני מביא להצבעה מחודשת את נוסח סעיף 40ג(ב) כפי שקראתי אותו.

הצבעה 
בעד אישור סעיף 40ד(ב) – פה אחד

הסעיף אושר

היו"ר זאב אלקין:
תודה. הסעיף אושר. את כל יתר הדברים אישרנו קודם לכן. הישיבה נעולה.
הישיבה ננעלה בשעה 14:50
